# Sampl log cynnydd

**Cofnod cynnydd enghreifftiol Fframwaith Sefydlu ar gyfer Rheolwyr Gofal Cymdeithasol: Adran 4 Ymarfer Proffesiynol**

| **Nodiadau cryno** | **Enghreifftiau o dystiolaeth** | **Llofnod, rôl a dyddiad** |
| --- | --- | --- |
| Cwblhaodd Julie ei chymhwyster Lefel 4 Camu Ymlaen i Reoli ac yna ei chymhwyster FfCCh Lefel 5 dair blynedd yn ôl. Mae ganddi brofiad fel dirprwy reolwr. Rydym wedi cwblhau'r Fframwaith Sefydlu gyda hyn mewn golwg, gan ganolbwyntio ar sut y mae'n cymhwyso ei gwybodaeth a'i phrofiad i'w hymarfer yn ei rôl newydd. | * Nodiadau goruchwylio 20/03/20, 06/05/20, 30/06/20, 01/08/20, 29/09/20 * Archwiliad 02/07/20 * Adolygiad prawf 29/09/20 * Protocolau meddygon teulu 22/05/20 * Cofnodion ac adroddiadau * Cymhwyster (FfCCh L5) | *Mary Jones*  Mary Jones Rheolwr Rhanbarthol  3 Hydref 2020 |

| **Safonau sefydlu** | **Sut yr wyf wedi bodloni'r safon hon** | **Sylwadau gan y sawl sy'n llofnodi i gadarnhau i'r safon gael ei bodloni** | **Dyddiad a llofnodion** |
| --- | --- | --- | --- |
| **Rydych chi'n deall:** | | | |
| Rôl, cyfrifoldebau ac atebolrwydd rheolwyr iechyd a gofal cymdeithasol | Rwyf wedi myfyrio ar fy rôl gyda'm mentor ac yn fy sesiynau goruchwylio. Defnyddiwyd fy nisgrifiad swydd a manyleb y person i ganolbwyntio ar fy nghyfrifoldebau. Bu nifer o feysydd lle bu angen cyngor a chymorth ychwanegol arnaf, gan amlaf rwyf wedi gallu cael hyn drwy drafod pethau gyda Hayley fy mentor a hefyd drwy rwydwaith lleol o reolwyr yr wyf wedi ymuno ag ef. Cafwyd rhai problemau yn ymwneud ag anghenion gofal iechyd a maeth cymhleth un preswylydd – cefais gymorth gan y deietegydd arweiniol ar gyfer y rhain. | Goruchwyliaeth – Mae Julie wedi dangos dealltwriaeth o'r rôl a’r cyfrifoldebau o gymharu â'r disgrifiad swydd a manyleb y person.  Trafodwyd meysydd gwaith lle nad oedd yn siŵr sut i weithredu ac mae Julie wedi cael gafael ar gyngor e.e. gan ddeietegydd ar gyfer cymorth unigol. Cyngor wedi'i raeadru i'r tîm a'r gweithredu wedi'i fonitro | 3 Hydref 2020  *Julie James*  Julie James  *Mary Jones*  Mary Jones |
| **Mae gennych wybodaeth a dealltwriaeth o'r canlynol a'r gallu i'w harwain a'u rheoli:** | | | |
| Ymarfer moesegol sy'n cydnabod ac yn gwerthfawrogi cydraddoldeb ac amrywiaeth | Sylwais ar nifer o broblemau'n ymwneud â'r ffordd yr oedd y tîm yn gweithio, yn arbennig, y ffordd yr oeddent yn gweithio gyda'i gilydd ac yn gwerthfawrogi cyfraniadau ei gilydd. Er bod 'tasgau' wedi'u cwblhau, nid oedd llawer o frwdfrydedd dros ddull cynhwysol. Fel rhan o'm cymhwyster lefel 4, gwnaethom ddysgu am y fframwaith Synhwyrau. Cynhaliais weithdy i'r tîm ac mae wedi cael effaith enfawr. Erbyn hyn mae staff yn sôn am 'ni' gan gynnwys pawb yn hytrach na 'ni' (staff) a 'nhw' (preswylwyr). Maent yn deall pwysigrwydd cael ymdeimlad o berthyn i bawb. Mae wedi newid holl awyrgylch y cartref! | Arsylwodd Julie ar berfformiad a rhyngweithiadau'r tîm a nododd broblemau i rai aelodau o'r tîm a oedd yn ymddangos yn ansicr o'u lle neu ble roeddent yn perthyn yn y gwasanaeth. Er eu bod yn cyflawni swyddogaethau eu rolau, ymddengys nad oedd fawr o frwdfrydedd nac ysgogiad.  Mae Julie wedi cyflwyno'r Fframwaith Synhwyrau i'r tîm ac wedi cynnal gweithdy ar sut y gellir ei ddefnyddio i wella ymarfer. Mae wedi dweud bod staff yn ymddangos yn fwy brwdfrydig a bod mwy o gydlyniant yn y tîm.  Adborth cadarnhaol gan dîm y staff ac unigolion o'r adolygiad prawf.  Mae Julie wedi myfyrio ar ei rhinweddau arwain ei hun ar gyfer adolygiad prawf ac mae'n cydnabod bod angen sicrhau bod staff yn cymryd rhan lawn yn y gwaith o nodi newidiadau a fydd yn gwella ymarfer ac yn ysgwyddo cyfrifoldeb amdanynt yn hytrach na bwrw iddi a cheisio newid popeth ar unwaith. | 01/08/20  *Julie James*  Julie James  *Mary Jones*  Mary Jones  29/09/20  *Julie James*  Julie James  *Mary Jones*  Mary Jones |
| Gweithio'n effeithiol mewn partneriaeth | Soniodd staff am broblemau o ran cael digon o gymorth gan ofal iechyd sylfaenol, yn enwedig y feddygfa meddyg teulu. Mae hyn wedi golygu nad yw rhai preswylwyr yn cael triniaeth effeithiol ar gyfer mân anhwylderau a oedd wedyn yn datblygu'n broblemau iechyd mwy difrifol. Fe wnes gyfarfod â'r meddyg teulu i drafod sut y gallem gydweithio, yr oedd gan y feddygfa bryderon nad oedd y staff yn glir bob amser wrth ffonio a theimlai'r meddyg teulu ei fod wedi cael ei alw allan sawl gwaith pan nad oedd angen. Cytunais ar brotocolau ar gyfer atgyfeiriadau a darparu hyfforddiant ar NEWS i'r tîm gyda nyrs y practis.  Mae hyn wedi helpu i sicrhau bod yr holl wybodaeth sydd ei hangen ganddynt cyn ffonio'r feddygfa a'u bod yn glir a oes angen gwybodaeth, cyngor neu ymyriad arnynt gan y nyrs neu'r meddyg teulu.  Hefyd mae gennym alwad fideo wedi'i threfnu gyda'r meddyg teulu bob dydd Mawrth i roi diweddariadau am y preswylwyr ac mae'n cynnal ymgynghoriad fideo ar yr un pryd os oes angen. | Mae Julie wedi trafod protocolau ar gyfer atgyfeiriadau at y meddyg teulu lleol a rolau a chyfrifoldebau cytunedig gweithwyr cartref gofal, nyrs y practis yn y feddygfa meddygon teulu ac ymweliadau rheolaidd gan y meddyg teulu.  Rhoddodd Julie hyfforddiant i dîm y staff mewn partneriaeth â nyrs y practis ar ddefnyddio NEWS – mae hyn wedi gwella'r berthynas â'r feddygfa meddyg teulu ac mae'r staff yn teimlo'n fwy hyderus wrth gysylltu â nhw i ofyn am gyngor neu ofyn am gymorth. | 01/08/20  *Julie James*  Julie James  *Mary Jones*  Mary Jones |
| Cydymffurfiaeth â'r gofynion ar gyfer cyflwyno, cofnodi, adrodd a storio gwybodaeth | Rydym yn cynnal archwiliadau cartref bob 3 mis, ac mae cadw cofnodion yn rhan o hynny. Mae'r holl gofnodion yn cydymffurfio â'r gofynion. | Archwiliwyd copïau o'r cofnodion i sicrhau eu bod yn bodloni'r safonau gofynnol fel rhan o archwiliad rheolaidd. | 03/10/20  *Julie James*  Julie James  *Mary Jones*  Mary Jones |
| **Rydych chi'n gallu:** | | | |
| Sicrhau bod eich datblygiad proffesiynol parhaus eich hun yn bodloni gofynion deddfwriaethol, safonau a Chodau Ymddygiad ac Ymarfer Proffesiynol | Mae cael fy mentora gan Hayley wedi bod yn ddefnyddiol iawn – mae hi wedi gallu fy rhoi ar ben ffordd sawl gwaith! Awgrymodd fy mod yn ymuno â rhwydwaith rhanbarthol Rheolwr Cartrefi Gofal, mae cael cysylltiad â rheolwyr eraill yn helpu – maen nhw'n rhannu eu profiadau ac rydym yn trafod problemau gyda'n gilydd i ddod o hyd i atebion.  Cwblheais archwiliad o'r cartref yn ddiweddar yn erbyn y rheoliadau a'r canllawiau statudol ar gyfer cartrefi gofal. Gan mai dyma'r tro cyntaf i mi wneud hyn, fe wnaeth Hayley fy nhywys i drwy'r broses. Byddaf yn gofyn i staff helpu gyda'r archwiliad nesaf gan i mi sylwi ar lawer o bethau y mae angen eu gwella a hoffwn roi ychydig mwy o gyfrifoldeb a pherchnogaeth iddyn nhw am welliannau. | Rwyf wedi rhoi cymorth mentora i Julie ar gyfer ei chyfnod sefydlu.  Mae Julie wedi ymuno â rhwydwaith rhanbarthol o reolwyr cartrefi gofal ac wedi myfyrio ar ddysgu mewn sesiynau goruchwylio.  Mae Julie wedi ysgwyddo'r cyfrifoldeb am gynnal archwiliad o'r gwasanaeth yn erbyn y rheoliadau a'r canllawiau statudol ar gyfer gwasanaethau cartref gofal ac mae wedi datblygu templed sy'n nodi'r hyn y mae angen i'r gwasanaeth ei gyflawni. Mae Julie wedi datblygu ei gwybodaeth drwy ddarllen y rheoliadau a'r canllawiau statudol ac yna'u trafod gyda'i mentor. Bydd yn gofyn i wahanol aelodau o'r tîm gwblhau gwahanol ddarnau o'r archwiliad er mwyn eu cynnwys yn y broses a helpu i'w cael i ymrwymo i unrhyw newidiadau sydd eu hangen i wella'r gwasanaeth – mae hi am iddyn nhw deimlo eu bod yn gyfrifol am syniadau a sbarduno rhai o'r newidiadau sydd eu hangen. | 23/09/20  *Julie James*  Julie James  *Hayley Evans*  Hayley Evans (mentor) |

Defnyddiwyd cynnwys uned cymwysterau **524 Ymarfer Proffesiynol** i ddatblygu'r safonau sefydlu hyn. Mae'r safonau'n cyd-fynd yn fras â'r deilliannau dysgu yn yr uned ond mae rhywfaint o'r iaith wedi'i haddasu i helpu gyda gwell llif ar gyfer y Fframwaith Sefydlu.

Gallwch ddefnyddio'r manylion yn yr uned o dan bob deilliant dysgu (**rydych yn deall** neu **rydych yn gallu gweithio mewn ffyrdd sy'n**) fel arweiniad ar gyfer y math o dystiolaeth y byddai angen i chi ei dangos. Noder **nad** yw'r Fframwaith Sefydlu'n gymhwyster ynddo'i hun ac ni fyddai'n cael ei asesu yn yr un ffordd.

Deilliant dysgu:

1. **Deall rôl, cyfrifoldebau ac atebolrwydd rheolwyr iechyd a gofal cymdeithasol**

## Rydych chi'n deall:

1.1 Cyfrifoldebau ac atebolrwydd proffesiynol yng nghyd-destun fframweithiau deddfwriaethol, safonau a Chodau Ymddygiad ac Ymarfer Proffesiynol perthnasol

1.2 Gofynion deddfwriaethol, rheoleiddiol a sefydliadol sy'n gysylltiedig â Dyletswydd Gonestrwydd a phwysigrwydd bod yn agored ac yn onest os yw pethau'n mynd o chwith

1.3 Atebolrwydd am ansawdd eich ymarfer eich hun

1.4 Pwysigrwydd cydnabod a chydymffurfio â ffiniau eu rôl a'u cyfrifoldebau eu hunain

1.5 Sut a phryd i geisio cymorth ychwanegol mewn sefyllfaoedd y tu hwnt i'w rôl, cyfrifoldebau, lefel profiad ac arbenigedd eu hunain neu os ydych yn ansicr ynghylch sut i fwrw ymlaen gyda mater sy'n ymwneud â gwaith

Gallai **fframweithiau deddfwriaethol, safonau a Chodau Ymddygiad ac Ymarfer perthnasol**

gynnwys:

* Deddf Gwasanaethau Cymdeithasol a Llesiant (Cymru) 2014
* Deddf Rheoleiddio ac Arolygu Gofal Cymdeithasol (Cymru) 2016: rheoliadau cysylltiedig a
* chanllawiau statudol
* Lefel 5 Arwain a Rheoli Iechyd a Gofal Cymdeithasol: Llawlyfr Cymwysterau Ymarfer 58
* Safonau Gofynnol Cenedlaethol
* Fframwaith Safonau Iechyd a Gofal (2015)
* Côd Ymarfer Proffesiynol ar gyfer Gofal Cymdeithasol
* Côd Ymarfer ar gyfer Cyflogwyr
* Canllawiau Ymarfer (a gyhoeddwyd gan Gofal Cymdeithasol Cymru)

## Deilliant dysgu:

**2. Datblygu sgiliau arwain ac ymarfer moesegol sy'n cydnabod a gwerthfawrogi cydraddoldeb ac amrywiaeth**

## Gallwch weithio mewn ffyrdd sy'n:

2.1 Defnyddio **damcaniaethau a fframweithiau** i fyfyrio ar eich sgiliau a'ch rhinweddau arwain eich hun a'u datblygu

2.2 Gofyn am a defnyddio adborth ar eich sgiliau arwain eich hun i wella ymarfer

2.3 Myfyrio ar y ffordd y mae eich ymarfer eich hun yn:

* gwerthfawrogi, parchu, hyrwyddo a dathlu amrywiaeth
* herio anghydraddoldeb yn effeithiol
* hyrwyddo diwylliant sy'n deg, yn gynhwysol ac yn wrth-wahaniaethol
* cynnal y proffesiwn iechyd a gofal cymdeithasol
* esiampl dda o gydymffurfio Codau Ymddygiad ac Ymarfer Proffesiynol
* deall ac yn defnyddio'r pŵer sy'n dod o'ch rôl eich hun mewn ffordd sensitif

**Damcaniaethau a fframweithiau** Gwybodaeth Emosiynol, Rheoli Perthynas ag Eraill, Dadansoddi Rhyngweithredol, Fframwaith Synhwyrau, Cymhelliant, Gostyngeiddrwydd Diwylliannol

## Deilliant dysgu:

3. **Sicrhau bod eich datblygiad proffesiynol parhaus chi eich hun yn bodloni gofynion deddfwriaethol, safonau a Chodau Ymddygiad ac Ymarfer Proffesiynol**

## Gallwch weithio mewn ffyrdd sy'n:

3.1 Sicrhau eich bod yn cydymffurfio â gofynion deddfwriaethol, safonau a Chodau Ymddygiad ac Ymarfer Proffesiynol ar gyfer datblygiad proffesiynol parhaus

3.2 Defnyddio llenyddiaeth, ymchwil ac adolygiadau perthnasol i sicrhau bod ymarfer yn gyfredol ac yn effeithiol

3.3 Gwerthuso ac adolygu eich gwybodaeth, eich dealltwriaeth a'ch sgiliau eich hun yn rheolaidd yn erbyn:

* gofynion deddfwriaethol perthnasol
* safonau a fframweithiau perthnasol
* Codau Ymddygiad ac Ymarfer Proffesiynol
* ymarfer seiliedig ar dystiolaeth i nodi meysydd i'w gwella

3.4 Defnyddio cyfleoedd datblygu i wella gwybodaeth, dealltwriaeth a sgiliau

Gall **cyfleoedd datblygu** gynnwys cyfuniad o raglenni addysgol, gweithgareddau hyfforddi, mentora, coetsio, cysgodi, sefydlu, goruchwylio, darllen dan arweiniad, ymchwil, setiau dysgu gweithredol, trafodaethau grŵp cyfoedion

## Deilliant dysgu:

**4. Datblygu gwaith partneriaeth effeithiol**

## Gallwch weithio mewn ffyrdd sy'n:

4.1 Meithrin ymddiriedaeth a hyder gyda phartneriaid gan gydnabod rolau, cyfrifoldebau, atebolrwydd a'ch arbenigedd eich hun ac eraill

4.2 Cymhwyso egwyddorion 'Cyd-ddibyniaeth Gadarnhaol' i gefnogi gwaith partneriaeth effeithiol

4.3 Datblygu perthynas effeithiol â phartneriaid gan gynnal ffiniau proffesiynol clir

4.4 Cymryd camau i ddatrys heriau sy'n deillio o weithio mewn partneriaeth

4.5 Cydymffurfio â phrotocolau cydweithio a rhannu gwybodaeth y cytunwyd arnynt

4.6 Hyrwyddo hawliau a llesiant unigolion sy'n defnyddio’r ddarpariaeth gwasanaethau ymhlith gweithwyr proffesiynol eraill yn barhaus

**Cyd-ddibyniaeth Gadarnhaol** - adlewyrchu perthynas gydweithredol ag eraill a chyfathrebu effeithiol, gyda thrafodaeth agored lle mae aelodau'r grŵp yn barod i dderbyn syniadau ei gilydd (Damcaniaeth Rhyngddibyniaeth Gymdeithasol - Deutsch 1958, 2002)

## Deilliant dysgu:

**5. Sicrhau cydymffurfiaeth â'r gofynion ar gyfer cyflwyno, cofnodi, adrodd a storio gwybodaeth**

## Rydych chi'n deall:

5.1 Fformat a phwrpas adroddiadau a rhannu gwybodaeth a sut y dylid cyflwyno hyn

**Gallwch weithio mewn ffyrdd sy'n:**

5.2 Gweithredu systemau, gweithdrefnau ac arferionsy'n sicrhau cydymffurfiaeth â chofnodi, adrodd a storio gwybodaeth yn y lleoliad gwaith

5.3 Sicrhau bod eich cofnodion a'ch adroddiadau eich hun yn:

* gywir
* cynnwys dyddiad
* gwrthrychol
* dealladwy
* darllenadwy
* hygyrch
* adlewyrchu barn unigolion a theuluoedd/gofalwyr
* cydnabod cyfrinachedd
* dangos parch tuag at unigolion a theuluoedd/gofalwyr
* peidio stigmateiddio nac atgyfnerthu canfyddiadau negyddol o unigolion
* gwahaniaethu rhwng ffaith a barn
* cael eu cyflwyno i'r rhai y mae angen iddynt wneud penderfyniadau neu gymryd camau
* cael eu storio, eu rhannu a'u cadw yn unol â pholisïau sefydliadol, cyfreithiol
* gofynion statudol a diogelu data

**Cyflwyno'n** ysgrifenedig ac ar lafar

**Gweithredu systemau, gweithdrefnau ac ymarfer** yn unol â chyd-destunau deddfwriaethol, rheoleiddiol a sefydliadol